
คำอธิบายประกอบการจัดทำแบบประเมินความเพียงพอของระบบการควบคุมภายใน
ที่มาและวัตถุประสงค์


หลักเกณฑ์การอนุญาตให้เสนอขายหุ้นที่ออกใหม่ในปัจจุบันได้เน้นความสำคัญของระบบการกำกับดูแลกิจการ (corporate governance) ของบริษัทที่เสนอขายหุ้นเพื่อให้มั่นใจว่าผู้ถือหุ้น
ที่เป็นบุคคลภายนอกจะได้รับการปฏิบัติอย่างเป็นธรรม การดำเนินงานของบริษัทมีความโปร่งใส และกรรมการ รวมทั้งผู้บริหารของบริษัทจะปฏิบัติหน้าที่ด้วยความระมัดระวัง ซื่อสัตย์สุจริต และรับผิดชอบต่อประโยชน์สูงสุดของบริษัท  ทั้งนี้ เพื่อช่วยให้ผู้ลงทุนมีความเชื่อมั่นในบริษัทที่เสนอขายหุ้น รวมทั้ง
การลงทุนในหุ้นโดยรวม อันจะช่วยให้บริษัทที่เสนอขายหุ้นสามารถระดมทุนได้ในราคาและต้นทุน
ที่เหมาะสมด้วย


ในการนี้ สำนักงานได้ให้ความสำคัญกับระบบการควบคุมภายในของบริษัทที่
เสนอขายหุ้นต่อประชาชนเพราะเห็นว่า การมีระบบการควบคุมภายในที่ดีจะสามารถช่วยป้องกัน
ความเสียหายที่อาจเกิดขึ้นกับบริษัท สามารถค้นพบข้อผิดพลาดที่เกิดขึ้นได้ภายในระยะเวลาที่เหมาะสม ลดความเสี่ยงทางธุรกิจและความเสี่ยงในการปฏิบัติหน้าที่ของกรรมการ ช่วยให้รายงานทางการเงิน
ของบริษัทถูกต้อง น่าเชื่อถือ รวมทั้งช่วยปกป้องคุ้มครองเงินลงทุนของผู้ถือหุ้นด้วย
แบบประเมินความเพียงพอของระบบการควบคุมภายใน


แบบประเมินความเพียงพอของระบบการควบคุมภายในฉบับนี้มีวัตถุประสงค์เพื่อให้
คณะกรรมการของบริษัทที่ยื่นคำขออนุญาตเสนอขายหุ้นที่ออกใหม่ต่อประชาชนใช้เป็นแนวทาง
ในการประเมินความเพียงพอของระบบการควบคุมภายในของบริษัทด้วยตนเอง (self assessment) 

โดยคำถามในแบบประเมินนี้ได้ปรับปรุงมาจากคู่มือที่ตลาดหลักทรัพย์แห่งประเทศไทยจัดทำขึ้นสำหรับคณะกรรมการบริษัทในการกำกับดูแลและสอบทานความมีประสิทธิผลของระบบการควบคุมภายใน
ของบริษัท  ทั้งนี้ คำถามในแบบประเมินนี้แบ่งออกเป็น 5 ส่วน ดังนี้ 
ส่วนที่  1  องค์กรและสภาพแวดล้อม (Organizational Control and Environment 

Measure)

ส่วนที่  2  การบริหารความเสี่ยง (Risk Management Measure)


ส่วนที่  3  การควบคุมการปฏิบัติงานของฝ่ายบริหาร (Management Control Activities)


ส่วนที่  4  ระบบสารสนเทศและการสื่อสารข้อมูล (Information and Communication Measure)


ส่วนที่  5  ระบบการติดตาม (Monitoring)

วิธีตอบแบบประเมินความเพียงพอของระบบการควบคุมภายใน


เนื่องจากวัตถุประสงค์ของแบบประเมินนี้คือ เพื่อให้คณะกรรมการบริษัทใช้เป็น
แนวทางในการประเมินระบบควบคุมภายในระดับบริหาร (management control) โดยมิได้
ลงรายละเอียดในเรื่องการควบคุมทางการเงิน (financial control) หรือการควบคุมการปฏิบัติงาน (operational control) ของบริษัท  ดังนั้น จึงขอให้คณะกรรมการบริษัทเป็นผู้ตอบแบบประเมินนี้
ในที่ประชุมคณะกรรมการบริษัท ซึ่งมีกรรมการอิสระหรือกรรมการที่ได้รับการแต่งตั้งเป็นกรรมการ
ตรวจสอบเข้าร่วมประชุมด้วย เพื่อให้มั่นใจว่าคณะกรรมการบริษัทได้มีการซักถามประเด็นต่าง ๆ 
ในแบบประเมินนี้จากฝ่ายบริหาร หากคณะกรรมการบริษัทตอบว่า “ไม่มี” หรือ “ไม่ใช่” ในข้อใด 
ขอให้อธิบายเหตุผล หรือแนวทางแก้ไขประกอบด้วย  อย่างไรก็ดี สำหรับข้อที่คณะกรรมการตอบว่า 
“มี” หรือ “ใช่” และมีความประสงค์จะอธิบายเพิ่มเติม จะอธิบายต่อท้ายคำถามข้อนั้น ๆ ด้วยก็ได้


ให้ผู้ขออนุญาตส่งแบบประเมินนี้ พร้อมทั้งรายงานการประชุมคณะกรรมการบริษัท
ครั้งที่มีการตอบแบบประเมินนี้ เป็นเอกสารประกอบการยื่นแบบแสดงรายการข้อมูลการเสนอขาย
หลักทรัพย์ด้วย


อนึ่ง หากคณะกรรมการบริษัทเห็นว่า บริษัทยังมีระบบการควบคุมภายในบกพร่องหลายประการ หรือคำถามจำนวนมากในแบบประเมินนี้มิได้เป็นคำถามที่มีการซักถามกันเป็นปกติ
อยู่แล้วในที่ประชุมคณะกรรมการบริษัท สำนักงานขอแนะนำให้กรรมการบริษัทโดยเฉพาะกรรมการ
ที่ได้รับการแต่งตั้งเป็นกรรมการตรวจสอบ และกรรมการผู้จัดการ เข้ารับการอบรมในหลักสูตรสำหรับกรรมการ เช่น หลักสูตรที่จัดโดยสมาคมส่งเสริมสถาบันกรรมการบริษัทไทย (IOD) เป็นต้น 
